Endnu en mand er nu varetægtsfængslet i en sag om flere indbrud begået i Nordjylland den 24. og 25. marts. Den 30-årig mand fra Hjørring blev onsdag eftermiddag varetægtsfængslet i fire uger frem til den 9. maj. Det fortæller anklagerfuldmægtig Bjørn Fogh fra Nordjyllands Politi. Manden blev anholdt i går, og er mistænkt for at være medgerningsmand til to villa-indbrud i Hjørring-området, hvor der under det ene indbrud forsvandt værdier for lidt under 50.000 kroner. 20 bilnøgler stjålet fra autoværksted Politiet mener også, at den 30-årige mand står bag et indbrud på et autoværksted i Asaa begået i samme weekend. Her blev der stjålet nummerplader, pengekasser og et pengeskab, som indeholdt bilnøgler til 20 biler. Manden nægtede sig skyldig i de tre indbrud, men erkendte hæleri i forhold til de to villa-indbrud. Den 30-årige er fra lokalområdet i Hjørring, og kærede ikke varetægtsfængslingen. Flere mænd fængslet To andre mænd på henholdsvis 25 år og 30 år er i forvejen varetægtsfængslet frem til 9. maj sigtet for de to villa-indbrud. De blev anholdt kort efter indbrudene. De to mænd forsøgte dengang at slippe væk fra politiet. Det endte i en biljagt, og politiet måtte bruge sømmåtter for at stoppe dem.

Referat:
Politiet mener, at en 30-årig mand fra Hjørring står bag flere indbrud begået i sidste måned. Han er nu blevet varetægtsfængslet i fire uger.